Liviu Iolu, candidatul PLUS la Primăria Iași, cere mutarea Ministerului Transporturilor în capitala Moldovei pentru a realiza marile proiecte de infrastructură

Liviu Iolu, candidatul PLUS la Primăria Iași, anunță în programul său electoral că dacă va fi ales primar va cere ”cu toată forța politică și reprezentativă pe care o oferă această funcție” mutarea la Iași a conducerii Ministerului Transporturilor, cu tot cu ministru și secretari de stat, pentru o perioadă de 5 ani.

Motivul? Doar o asemenea măsură mai poate mișca marile proiecte de infrastructură ale regiunii, linii de tren rapide, autostrada A8 și drumul expres București-Siret, potrivit candidatului PLUS.

De asemenea, el va cere și interzicerea decontării din bani publici a zborurilor cu avionul pentru acești demnitari pe distanțe mai mici de 500 de kilometri, citând o decizie similară luată de Guvernul Franței pentru miniștrii săi.

”Iașul suferă de zeci de ani și din cauza slabei reprezentări la nivel central a politicienilor locali și a puterii lor de negociere în numele orașului și a regiunii de Nord-Est. Da, au fost miniștri ieșeni în Guvern și am avut și foarte mulți parlamentari dar, să o recunoaștem, nu au reușit niciodată să impună agenda reală a Iașului nici în Guvern și nici în Parlament pentru a nu-și supăra șefii sau aliații”, scrie Iolu în programul său politic.

El arată că primarul Iașului trebuie să devină un actor național, o voce fermă a regiunii, un lider politic și administrativ cu anvergura necesară pentru a reuși cu succes să reprezinte orașul.

Iolu și-a lansat candidatura într-un eveniment în care trebuia să se înfrunte cu Cosette Chichirău, candidata USR la aceeși funcție, dar aceasta nu a venit la eveniment. Pentru a-i justifica absența de la dezbatere, USR Iași a citat într-o postare pe Facebook o presupusă dorință de organizare a unei dezbateri mai largi, cu mai mulți actori politici.

Foto: Liviu Iolu / Facebook